35 Biaen God i talem long Jekob se: “Yu girap mo yu go stap long Betel,+ mo yu mekem wan olta long ples ya we tru God i kamtru long yu, taem we yu stap ronwe long brata blong yu Esao.”+2 Nao Jekob i talem long ol famle blong hem mo long evriwan we oli stap wetem hem se: “Yufala i sakemaot ol god blong ol narafala kantri we yufala i gat,+ mo yufala i mas mekem yufala i klin, mo yufala i jenisim ol klos blong yufala,3 nao bambae yumi go antap long Betel. Long ples ya, bambae mi wokem wan olta blong tru God ya we i lesin long mi taem mi kasem trabol, mo i stap wetem mi long evri ples we mi go long hem.”+4 Ale oli givim long Jekob ol god blong ol narafala kantri we oli gat, mo ol iaring we i stap long sora blong olgeta, nao Jekob i berem* olgeta aninit long bigfala tri we i stap klosap long Sekem.5 Taem oli stap wokbaot i go, God i mekem ol man we oli stap long ol taon raonabaot oli fraet tumas, nao oli no ronem ol boe blong Jekob.6 Nao Jekob wetem olgeta man we oli stap wetem hem oli kamtru long Lus,+ hemia Betel, long kantri ya Kenan.7 Nao hem i wokem wan olta mo i putum nem blong ples ya se Elbetel,* from we long ples ya God i bin soemaot hem long Jekob, taem hem i stap ronwe long brata blong hem.+8 Biaen Debora+ i ded. Debora ya i bin lukaot long Rebeka taem i smol. Nao oli berem hem aninit long wan oktri long stamba blong hil we Betel i stap long hem. Nao Jekob i putum nem blong tri ya se, Alonbakut.*9 Nao afta we Jekob i aot long Padan-aram i kam, God i kamtru long hem bakegen mo i blesem hem.10 Mo God i talem long hem se: “Nem blong yu Jekob.+ Be naoia nem blong yu Isrel, i no moa Jekob.” Mo God i stat blong singaot hem se Isrel.+11 Nao God i gohed i se: “Mi mi God Ya We i Gat Olgeta Paoa.+ Yu mas gat ol pikinini mo yu kam plante. Ol nesen mo wan kongregesen blong ol nesen bambae oli kamaot long yu,+ mo ol king bambae oli kamaot long yu.+12 Kantri ya we mi bin givim long Ebraham mo long Aesak, bambae mi givim long yu mo long ol pikinini* we bambae oli kamaot biaen long yu.”+13 Biaen God i aot long ples we hem i stap toktok long Jekob, mo i go.14 Nao Jekob i stanemap wan bigfala pos long ples ya we God i toktok long hem, wan bigfala pos long ston, mo hem i kafsaedem wan dring ofring long hem mo i kafsaedem oel tu long hem.+15 Mo Jekob i gohed blong singaot ples ya we God i toktok long hem se Betel.+16 Biaen oli aot long Betel blong go long Efrat. Be taem oli stap longwe yet long Efrat, Rejel i harem se bambae i bonem pikinini blong hem, be i had blong hem i bonem pikinini ya.17 Mo taem hem i stap harem nogud blong bonem pikinini ya, woman we i stap givhan long hem, i talem long hem se: “Yu no fraet, from we bambae yu bonem wan narafala boe.”+18 Taem laef* blong hem i stap go blong i lus (from we hem i stap ded), hem i putum nem blong boe ya se Benoni,* be papa blong pikinini ya i putum nem blong hem se Benjamin.*+19 Nao Rejel i ded mo oli berem hem long rod we i go long Efrat, hemia Betlehem.+20 Biaen Jekob i stanemap wan bigfala pos long gref blong hem, mo bigfala pos ya i makem gref blong Rejel kam kasem tede.21 Biaen Isrel i aot long ples ya, mo i wokbaot gogo i bitim taoa blong Eda, mo i putum tent blong hem long ples ya.22 Wan dei, taem Isrel i stap long ples ya, Ruben i go slip wetem Bilhaha we i narafala woman blong papa blong hem, mo Isrel i harem nius blong samting ya.+Jekob i gat 12 boe blong hem.23 Ol boe we Lea i bonem, i gat Ruben we i fasbon blong Jekob,+ mo Simeon, Livae, Juda, Isakara, mo Sebulun.24 Ol boe we Rejel i bonem, i gat Josef mo Benjamin.25 Mo ol boe we Bilhaha, woman slef blong Rejel i bonem, i gat Dan mo Naftali.26 Mo ol boe we Silpa, woman slef blong Lea i bonem, i gat Gad mo Asere. Hemia nao ol boe blong Jekob we oli bon long Padan-aram.27 Nao Jekob i kasem ples we papa blong hem Aesak i stap long hem, long Mamre+ long Kiriataba, hemia Hebron, ples ya we Ebraham mo Aesak i bin stap long hem olsem ol man blong narafala kantri.+28 Aesak i laef kasem 180 yia.+29 Biaen Aesak i pulum las win blong hem mo i ded, nao oli berem hem olsem ol olfala blong hem bifo. Hem i gat wan gudfala laef mo taem hem i ded, hem i olfala we i olfala. Nao tufala boe blong hem Esao mo Jekob tufala i berem hem.+
tpi_Latn